秋日訪程元明喜雨而作
作者：王之道
朝代：宋

paragraphs: 去年夏六月，我來自臨安。
滂沲一夜雨，原隰俱瀰漫。
俛仰忽再秋，秋旱畎澮亁。
嘉穀槁垂盡，萬口空長歎。
我從相山來，朝雲起巑岏。
油然遍寰宇，半道濡征鞍。
亭午至君家，簷聲落驚湍。
詰旦視大田，青青已堪看。
會見百室盈，陋巷飽一簞。
何獨解君憂，我心其少寛。
襲芳富卉木，秋炎苦摧殘。
柯葉頓欣榮，秀色良可餐。
速宜置尊酒，一洗儒生酸。
我雖不解飲，醒狂佐君歡。